[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 14.9.2009

COM(2009) 478 окончателен

ДОКЛАД НА КОМИСИЯТА ДО СЪВЕТА

Годишен доклад относно прилагането на Регламент (ЕО) № 866/2004 на Съвета от 29 април 2004 г. и положението, произтичащо от прилагането му {SEC(2009) 1182}

ДОКЛАД НА КОМИСИЯТА ДО СЪВЕТА

Годишен доклад относно прилагането на Регламент (ЕО) № 866/2004 на Съвета от 29 април 2004 г. и положението, произтичащо от прилагането му

Въведение

Регламентът (ЕО) № 866/2004 на Съвета от 29 април 2004 г. относно режим съгласно член 2 от Протокол № 10 от Акта за присъединяване от 2003 година [1] (наричан по-нататък Регламент за демаркационната линия, РДЛ) е влязъл в сила на 1 май 2004 година. Той определя реда, по който разпоредбите на законодателството на ЕС се прилагат по отношение на движението на лица, стоки и услуги през демаркационната линия между зоните на Република Кипър, в които правителството на Република Кипър не упражнява ефективен контрол, и зоните, които са под негов контрол.

Настоящият доклад обхваща периода от 1 май 2008 г. до 30 април 2009 г.

1. Изменения в Регламента за демаркационната линия

На 16 април 2008 г. Съветът прие регламент за изменение на Регламента за демаркационната линия с цел допълнително улесняване на търговията на остров Кипър[2].

Изменящият регламент предвижда общо премахване на митата върху селскостопанските продукти с произход от северната част на Кипър, когато тези продукти се търгуват през демаркационната линия. Освен това общата максимална стойност на стоките в личния багаж на лицата, преминаващи демаркационната линия, бе увеличена от 135 EUR на 260 EUR, като целта е да се насърчи икономическото развитие на кипърско-турската общност. Стоки на стойност до тази сума могат понастоящем да бъдат вкарвани през демаркационната линия в контролираните от правителството зони в Република Кипър или в суверенната зона на Обединеното кралство (UK Sovereign Base Area) [3]. без за тях да се плащат мита, акцизи или такси Това правило не се прилага за цигарите и алкохола, за които ограниченията са посочени в член 6, параграф 2 от РДЛ. Накрая, измененията уреждат по прозрачен начин временното вкарване на стоки (за период до шест месеца) от северната част на Кипър в контролираните от правителството зони или в СЗ.

Измененията на РДЛ бяха приложени безпроблемно. Те не доведоха обаче до забележимо нарастване на търговския обмен на съответните стоки или на предоставяните през демаркационната линия услуги от страна на кипърски турци.

За временното въвеждане на стоки от 1 ноември 2008 г. бяха въведени национални кипърски правила (под формата на циркулярно писмо на митническите служби; администрацията на суверенната зона също въведе подобни правила). Оттогава общо бяха регистрирани 73 случая; 27 случая се отнасят за предмети за поправка, 14 предмети за изложения и в един от случаите за професионално оборудване. Други 31 случая се отнасяха до транспортни средства (регистрирани в други държави) на лица, които са влезли в контролираните от правителството зони през пристанище в северната част на Кипър и заявили намерение да останат в контролираните от правителството зони за период от по-малко от шест месеца. Засега не бе поискана гаранция за временното им въвеждане.

2. Мерки за прилагане

На 21 януари 2009 г. Комисията прие решение относно назначаването на допълнителни фитосанитарни експерти, които да извършват проверки в зоните на Република Кипър, в които правителството не упражнява ефективен контрол (вж. по-надолу точка 4.6).

3. Преминаване на лица

3.1. Преминаване през разрешени пропускателни пунктове

Регламентът осигурява стабилна законова рамка за свободното движение на кипърски граждани, други граждани на ЕС и граждани на трети държави, които преминават демаркационната линия на разрешени пропускателни пунктове. Според наличните данни на Република Кипър 730 310 (633 163 миналата година) кипърски гърци, които са използвали 193 909 превозни средства (426 990 миналата година)[4] са преминали от контролираните от правителството зони в северната част на Кипър, а 1 287 126 кипърски турци (1 162 739 миналата година), които са използвали 451 334 превозни средства 602 992 миналата година) са преминали от северната част на Кипър в контролираните от правителството зони през периода на докладване[5]. Според статистическите данни на Република Кипър през периода на докладване 739 097 граждани на ЕС които не са граждани на Кипър, и граждани на трети държави са преминали демаркационната линия (няма налични данни за миналата година).

Тези данни не включват лицата и превозните средства, преминали през пропускателните пунктове Пергамос и Стровиля, намиращи се под контрола на администрацията на суверенната зона. Администрацията на суверенната зона не съхранява статистически данни за тези два пропускателните пункта. Средногодишните цифри за настоящия период на докладване, администрацията на суверенната зона оценява като: 94 000 кипърски гърци преминали в северната част на Кипър, 243 000 кипърски турци преминали в суверенната зона през Стровилия и 34 000 кипърски гърци преминали в северната част на Кипър и 168 000 кипърски турци преминали в суверенната зона през Пергамос[6].

В броя на служителите на полицията на Република Кипър (наричана по-нататък CYPOL), които работят на самите пропускателните пунктове, са направени леки съкращения - 67 (през 2008 г.) на 63 (през 2009 г.).

Не е получена информация за сериозни инциденти, свързани с всекидневното преминаване на лица през пропускателните пунктове.

3.2. Незаконна миграция през демаркационната линия

Големият брой граждани на трети държави, които незаконно преминават през демаркационната линия, продължава да предизвиква сериозно безпокойство. През периода на докладване статистическите данни на Република Кипър сочат, че общият брой на заловените незаконно преминаващи слабо е понижил в сравнение с регистрирания през миналата година брой (от 5844 на 5560) – приложение ІV.

От CYPOL докладваха, че от тези 5 560 незаконни имигранти само 35 са влезли направо в контролираните от правителството зони, докато 5 525 са влезли в контролираните от правителството зони през демаркационната линия. От общо 5 525 незаконни имигранти 5 347 са били задържани от CYPOL и 178 от полицейски служители на суверенната зона, като впоследствие са предадени на CYPOL. Според CYPOL незаконните имигранти са с произход главно от следните държави: Сирия (48 %), Иран (9 %) и Западния бряг и ивицата Газа (9 %). Голям брой граждани на трети държави, които са влезли незаконно, кандидатстват по-късно за убежище (2 226 души от 5 560). По сходен начин значителен брой незаконни имигранти са напуснали Кипър доброволно (2 415 души в сравнение с 1 509 миналата година)[7].

За определяне на пътя за влизане в контролираните от правителството зони от CYPOL са използвани същите критерии, както и през миналите години[8], главно чрез документи и информация, предоставена от самите имигранти.

По отношение на документите цифрите на CYPOL сочат тревожна тенденция: 65 % (47 % миналата година) от незаконните имигранти, които са влезли в контролираните от правителството зони през демаркационната линия (3 486 души от общо 5 347), са имали в своите паспорти турски или кипърско-турски печат за влизане или излизане (съответно 36 % и 28 %[9]), издадена от Турция виза, която важи също за северната част на Кипър (1 %), или „виза“ или „разрешително за пребиваване“ от „Севернокипърската турска република“ (0,2 %)[10].

По информация на властите на Република Кипър 131 незаконни имигранти (предимно сирийци и иракчани) са използвали директната фериботна линия между градовете Латакия в Сирия и Фамагуста в северната част на Кипър и по този начин са избегнали транзитно преминаване през Турция. Властите предполагат обаче, че броят на незаконните имигранти, използвали този път, е много по-голям.

Особено трудни за контролиране са няколко неразрешени „пропускателни пункта“ във или в близост до село Пергамос (намиращо се отчасти съответно на територията на суверенната зона и на северната част на Кипър), които все още се използват от местните жители и земеделски стопани. В този контекст администрацията на суверенната зона уведоми Комисията, че полицията на суверенната зона, митниците на суверенната зона и военният контингент на Обединеното кралство продължават да работят в тясно сътрудничество при борбата с незаконната миграция. В допълнение митниците на суверенната зона и имиграционните служби са създали специален разузнавателен екип, като имиграционните служби наеха още седем оперативни служители, патрулирането се извършва по-често (общо 2816 патрула за периода на докладване), беше осъществено допълнително обучение и беше закупено разнообразно техническо оборудване (по-специално за нощно виждане). Администрацията на суверенната зона продължава успешно да споделя сведения от разузнаването и да си сътрудничи и с двете страни.

Според данните на кипърско-турската общност през периода на докладване на 2 713 граждани на трети държави е бил отказан достъп до северната част на Кипър (като 1 146 от тях от Турция)[11]; са били задържани 528 незаконни имигранти (повечето от тях идващи от Сирия) и са били взети 564 решения за връщане (въпреки, че не бе предприето нито едно депортиране).

Комисията поддържа конструктивен диалог с компетентните власти на Република Кипър и с администрацията на суверенната зона на работно равнище. Бяха проведени съвместен работен семинар и други събрания, които бяха насочени по-специално към проблема с незаконната миграция през демаркационната линия.

По този повод представителите на Република Кипър предоставиха на Комисията информация относно мерките, предприети по време на периода на докладване. Тези мерки включват приемане от страна на CYPOL на четиригодишен стратегически план (2008—2011 г.) част от който е борбата с незаконната миграция, като се използват допълнителни служители от местните полицейски участъци и от други полицейски служби при патрулирането по демаркационната линия[12], осигуряване на постоянно присъствие на специален полицейски отряд в критичните зони на селата Пергамос и Пила , подписване на меморандум за разбирателство между CYPOL и кипърската национална гвардия през април 2009 г., който има за цел постигане на по-тясно сътрудничество, както и използването на два хеликоптера[13] за наблюдение на зоната на демаркационната линия.

Република Кипър, както и суверенната зона подсилиха наблюдението на демаркационната линия през периода на докладване. Република Кипър продължава да следи внимателно за това да не бъдат предприемани никакви мерки, които биха могли да доведат до това демаркационната линия да започне да наподобява външна граница. През периода на докладване не беше осъществен пряк обмен на информация между кипърските гърци и кипърските турци. В рамките на техническия комитет по престъпността и наказателноправните въпроси на двете общности, който действа под егидата на ООН, обаче ръководителите на двете общности се съгласиха принципно да създадат отдел за обмен на информация.

Контролът на пропускателните пунктове се оценява като ефективен. С оглед на притеснително високия брой незаконни имигранти обаче Комисията счита, че надзорът на демаркационната линия, осъществяван от Република Кипър между пропускателните пунктове съгласно член 3 от РДЛ и от администрацията на суверенната зона съгласно член 2, параграф 5 от РДЛ, би дал значителен принос за справяне с проблема на незаконната миграция в ЕС. Контактите между двете общности не трябва да бъдат затруднявани.

4. Преминаване на стоки

4.1. Стойност на търговията

Съгласно член 8 от Регламент (ЕО) № 1480/2004 на Комисията[14] турско-кипърската търговска камара (наричана по-нататък ТКТК) изготвя месечен доклад за вида, обема и стойността на стоките, за които е издала придружаващи документи.

В ежемесечни доклади до Комисията властите на Република Кипър също информираха за вида, обема и стойността на стоките, преминали през демаркационната линия. Тези доклади обхващаха и стоки, които са влезли в контролираните от правителството зони през пропускателните пунктове в Пергамос и Стровиля, намиращи се под контрола на администрацията на СЗ.

Според докладите на ТКТК общата стойност на стоките, за които са издадени придружаващи документи през периода на докладване, възлиза на 8 573 421 EUR, докато стойността на действително търгуваните стоки е била 5 471 465 EUR[15].

В сравнение с предишния период на докладване данните сочат повишаване на общата стойност на стоките, преминаващи през демаркационната линия. Според докладите, предоставени от властите на Република Кипър, общата търговска стойност на стоките, които действително са преминали през демаркационната линия, е нараснала с почти една трета, достигайки 6 111 030 EUR в сравнение с 4 473 408 EUR за предишния период на докладване. Следва да се отбележи обаче, че търговията с картофи представлява почти 30 % от общата стойност на търговията, като те са стоката допринесла в най-голяма степен за увеличението на търговията през демаркационната линия.

През октомври 2008 г. през демаркационната линия са преминали стоки на стойност над 830 000 EUR. Това е най-високата стойност, отбелязана от влизането в сила на РДЛ до сега. Основната търгувана стока бяха картофите на стойност повече от 450 000 EUR.

Като процент от общата търговия на турско-кипърската общност търговията през демаркационната линия нараства непрекъснато, като през 2008 г. достигна рекордното равнище от почти 12 %.

Въпреки че това не попада в приложното поле на регламента за демаркационната линия, може да се отбележи, че търговията от контролираните от правителството зони към северната част на Кипър през периода на докладване е била на стойност 1 095 060 EUR в сравнение с 1 015 340 EUR за предишния период на докладване по данни на Кипърската търговска и индустриална камара. Следователно търговията от контролираните от правителството зони към северната част на Кипър е останала на същото равнище и представлява по-малко от една шеста от търговията в обратната посока (за предишния период на докладване тя все още е била около една четвърт)[16].

Кипърската турска общност продължава да прилага система на търговия, която по принцип е огледален образ на ограниченията на Регламента за демаркационната линия. Измененията на РДЛ от 2008 г. обаче не бяха отразени, по-специално по отношение на нарастването на улесненията за безмитна търговия за пътници от 135 на 260 EUR (вж. точка 1). Търговският режим на кипърско-турската общност не винаги се прилага последователно, което прави трудно установяването на трайни търговски отношения. Кипърско-турската общност открито заявява като основа причина за това защитата на местната икономика. Например през лятото на 2008 г. на няколко кипърско-турски производители на картофи не беше позволено да внесат през демаркационната линия посадъчен материал от картофи в северната част на Кипър. Този проблем обаче не беше с мащаби, които да се отразят значително върху производството на картофи в тази зона.

4.2. Видове стоки

Данните за видовете търгувани стоки показват ограничен брой нови продукти, преминаващи демаркационната линия в контролираните от правителството зони, като прясната риба е основната стока. Както и през предишния период на докладване зеленчуците представляват основната търгувана група от стоки, като тази година на второ място са строителните материали и каменните изделия[17].

Търговията през демаркационната линия през периода на докладване бе само за целите на вътрешната търговия на острова, като имаше само едно изключение. През май 2008 г. проби от почва и вода (без търговска стойност) бяха пренесени през демаркационната линия, след което бяха транспортирани със самолет до Германия, за да бъдат изследвани. Продължават да съществуват съмнения обаче (както беше докладвано до Комисията от независими фитосанитарни експерти), че картофите от кипърско-турската част, които първоначално са били обявени за консумация в Кипър, са били пакетирани в нови опаковки в контролираните от правителството зони и продадени в чужбина.

4.3. Нередности

От май 2008 г. досега властите на Република Кипър са докладвали за осем случая на нередности (на стойност 7 166 EUR), при които не е било разрешено на стоките да преминат през демаркационната линия. В три от случаите е била конфискувана и унищожена прясна риба, тъй като властите на Република Кипър са установили, че пратките не отговарят на стандартите за безопасност на храните (общата им търговска стойност възлиза на 2 137 EUR). Други причини за отхвърляне на стоки включват: стоки, за които е докладвано, че не отговарят на изискванията за маркировка (напр. строителни материали и кабели), риск от предаване на заразни болести (лозови листа) и забрана за търговия с дървен материал от цитрусови дървета, евкалипт и бор.

В допълнение и въз основа на установен риск от заразяване с шап през април 2009 г. Комисията забрани търговията със сено и слама през демаркационната линия.

През април 2009 г. по време на дебат в парламента на Република Кипър някои депутати изразиха мнение, че Регламентът за демаркационната линия е бил заобикалян с цел внос на продукти от Турция. Съответните органи на Република Кипър разследват случая. Комисията не е получила сведения за нередности нито в рамките на месечните доклади до Комисията, нито посредством други официални канали за предаване на информация.

4.4. Положителни развития, свързани с движението на стоки

През периода на докладване някои позитивни развития доведоха до отстраняване на някои пречки, които ограничаваха търговията през демаркационната линия. Тези развития включват:

- През март 2009 г. по време на проява, която беше организирана съвместно от ТКТК и Кипърската търговска и индустриална камара (КТИК), ръководителите на кипърско-гръцката и на кипърско-турската общност излязоха със съвместно становище за насърчаване на търговията през демаркационната линия[18].

- По време на съвместната проява беше обявен проектът „Взаимозависимост“ (Interdependence), финансиран от UNDP-ACT, който е насочен към нарастване на вътрешната търговия на острова, както и на бизнес сътрудничеството, подсилване на икономическата взаимозависимост, насърчаване на съвместното планиране и създаване на повече възможности за партньорства.

- Продължиха постоянните срещи на кръглата маса на трите камари (Кипърската търговска и индустриална камара, ТКТК и Индустриалната камара на кипърските турци).

- Под егидата на проекта EDGE (Economic Development and Growth for Enterprises), финансиран от Американската агенция за международно развитие (USAID), бяха проведени различни дейности, насочени към улесняване на търговията през демаркационната линия. Тези дейности включват улесняване на закупуването на посадъчен материал за картофи и селскостопанско оборудване от кипърско-турската общност, подробен търговски анализ за определяне на допълнителен търговски потенциал, създаване и популяризиране на интерактивен интернет сайт (интернет портал „Мрежа на кипърските производители“) и подпомагане при подготовката на механизъм за арбитраж на двете общности по въпроси, свързани с демаркационната линия.

- Търговията с картофи продължи да се провежда безпроблемно и интензивно.

4.5. Препятствия и трудности пред движението на стоки

Въпреки тези положителни развития все още има някои препятствия пред търговията през демаркационната линия.

Не може да се докладва за напредък по отношение на транспорта от миналата година насам[19]. Кипърските турски товарни автомобили, по-специално камионите и автобусите, все още не могат да се движат свободно на острова. По-голяма гъвкавост и от двете страни на линията би довела до подобряване на икономическото сътрудничество.

Не може да се бъде отчетен напредък също така по отношение на други търговски ограничения, докладвани на Комисията от Турско-кипърската търговска камара. Кипърските турски търговци продължиха да съобщават за трудности при снабдяването на супермаркети и при рекламирането на свои продукти и услуги в пресата в контролираните от правителството зони. Изглежда, че за някои купувачи от южната страна на демаркационната линия все още съществува психологическа бариера при закупуване на стоки на кипърско-турската общност, когато те са с етикети, обозначаващи такъв произход, като тя отстъпва на заден план, когато стоките са пакетирани или повторно пакетирани и не носят етикет, върху който е посочен точният им произход[20]. [21] Бе докладвано, че участието на кипърско-турската общност на Международния търговски панаир през 2009 г. е било силно ограничено.

Накрая контрабандата на стоки през демаркационната линия продължава да бъде широко разпространена (като е възможен спад поради намаляване на ценовите разлики). В неофициални изказвания и материали в пресата[22] продължават да се твърди, че стойността на контрабандните стоки надвишава няколко пъти тази на законния търговски обмен. Въз основа на задържаните от митническите служители на Република Кипър и на суверенната зона стоки повечето контрабандни стоки са цигари и други тютюневи изделия; други контрабанди стоки включват търговски количества от прясна риба и охлюви.

Проблемът с контрабандата на стоки подчертава необходимостта от ефективен надзор на демаркационната линия от страна на правителството на Република Кипър и администрацията на суверенната зона. Освен това по-строгият надзор от страна на администрацията на суверенната зона върху вида и количеството на стоките, доставяни на кипърско-турското население на с. Пила, намиращо се в буферната зона (член 4, параграф 10 от РДЛ) и по-строгият контрол на неофициалните „пропускателни пунктове“ във или в близост на с. Пергамос, вероятно също ще бъдат от полза.

4.6. Улесняване на търговията

За улесняване на търговията с някои продукти бяха взети следните мерки:

Картофи

Картофите не са обмитяват; всеки камион трябва да бъде придружен от доклад за фитосанитарна инспекция, издаден от независими фитосанитарни експерти в съответствие с приложение III към Регламент (ЕО) № 1480/2004 на Комисията[23]. За улесняване на търговията с картофи през демаркационната линия Комисията осигури постоянното присъствие на тези експерти през двата основни беритбени периода.

Поради нарасналото търсене на услугите на независими фитосанитарни експерти Комисията назначи седем такива, които да помогнат при провеждането на инспекции на картофите.

Цитрусови плодове

През октомври 2008 г. първите по-значителни пратки от цитрусови плодове преминаха през демаркационната линия. Те бяха последвани от още няколко пратки, като съществува потенциал за бъдещо нарастване.

Мед и риба

Търговията с прясна риба започна в края на юни 2008 г. и въпреки някои първоначални проблеми, се провежда успешно. През април 2009 г. през демаркационната линия са преминали стоки на стойност над 82 000 EUR. Независими експерти на държавите-членки, назначени от Комисията в съответствие с приложение І към Решение 2007/330/ЕО на Комисията[24], инспектираха кипърско-турски риболовни кораби.

Търговията с мед не можа да започне през периода на докладване поради причини, свързани с мерки за защита на потребителите и на здравето, дължащи се на незадоволителни резултати след проверка на проби от мед.

Домати и лук

Независими експерти на държавите-членки извършиха случайни проверки на място с цел да оценят общото количество и за двата продукта и да подпомогнат ТКТК в усилията ѝ да подобри проследяването и надзора.

5. Заключения

Контролът на демаркационната линия на разрешените пропускателни пунктове е задоволителен.

Република Кипър както и суверенната зона подсилиха наблюдението на демаркационната линия през периода на докладване. Броят на гражданите на трети страни, преминали незаконно през демаркационната линия обаче продължава да предизвиква безпокойство, въпреки че през периода на докладване общият брой на задържаните незаконни имигранти е намалял слабо в сравнение с рекордния брой от миналата година. Оценката на Комисията е, че по-допълнителното укрепване на надзора на демаркационната линия между пропускателните пунктове, провеждан от република Кипър и от администрацията на суверенната зона, е от значение за справяне с проблема на незаконната имиграция. Република Кипър продължава да следи внимателно за това да не бъдат предприемани никакви мерки, които биха могли да доведат до това демаркационната линия да започне да наподобява външна граница.

По отношение на преминаването на стоки през демаркационната линия в сравнение с предишния период на докладване данните сочат отново значително повишаване на общата стойност на стоките, преминаващи демаркационната линия. Според докладите, предоставени от властите на Република Кипър, общата търговска стойност на стоките, които са преминали демаркационната линия, е нараснала с почти една трета, достигайки 6 111 030 EUR в сравнение с 4 473 408 EUR за предишния период на докладване. Почти 30 % от тази сума произтича от търговията с картофи.

Измененията на РДЛ от миналата година бяха приложени безпроблемно. Те не доведоха обаче до забележимо нарастване на търговския обмен на съответните стоки или на предоставените през демаркационната линия от кипърски турци услуги.

Цялостната търговия през демаркационната линия продължава да бъде доста ограничена, като една от причините за това е ограниченото приложно поле на регламента. Въпреки това търговският дял на турско-кипърската общност в общия търговски обмен през демаркационната линия нарасна[25].

Съществува положително развитие по отношение на движението на стоки. Въпреки това продължават да съществуват пречки при търговията през демаркационната линия. Кипърските турски товарни автомобили, по-специално камионите и автобусите, все още не могат да се движат свободно на острова. В допълнение не може да се докладва за напредък по отношение на други търговски пречки. И на последно място изглежда, че контрабандата на стоки през демаркационната линия продължава да бъде широко разпространена.

Комисията предприе разнообразни мерки за улесняване на търговията през демаркационната линия, по-специално търговията с картофи, цитрусови плодове и риба.

Общото заключение е, че регламентът за демаркационната линия продължава да осигурява подходяща основа за разрешаване на преминаването на хора и стоки към контролираните от правителството зони в Република Кипър. Комисията ще продължи да наблюдава прилагането на регламента.

[1] OВ L 161, 30.4.2004 г., стр. 128. Регламент, последно изменен с Регламент (ЕО) № 587/2008 на Съвета (ОВ L 163, 24.6.2008 г., стр. 1).

[2] OВ L 163, 24.6.2008 г., стр. 1. Регламент № 587/2008 на Комисията от 16 юни 2008 г. за изменение на Регламент (ЕО) № 866/2004.

[3] Наричана по-нататък СЗ.

[4] Според статистическите данни на Република Кипър до ноември 2007 г. средномесечният поток от превозни средства на кипърски гърци към северната част на Кипър е бил между 50 000 и 60 000, след което рязко е спаднал с около една трета (между 15 000 и 20 000 превозни средства) и се задържал на това равнище, включително и през настоящия период на докладване. Този спад се дължи най-вече на отстраняването от предоставените статистически данни за периода от ноември 2007 г. нататък на превозни средства, преминаващи през пропускателните пунктове Пергамос и Стровиля (които се намират под контрола на администрацията на суверенната зона).

[5] Властите на Република Кипър не се съхраняват данни за кипърските гърци, които са се върнали в контролираните от правителството зони, нито за кипърските турци, които са се върнали в северната част на Кипър (вж. приложение VII).

[6] Според налични данни на кипърско-турската общност през периода на докладване 645 091 кипърски гърци, които са използвали 200 892 превозни средства, са преминали от контролираните от правителството зони в северната част на Кипър, а 1 708 919 кипърски турци, които са използвали 645 303 превозни средства, са преминали от северната част на Кипър в контролираните от правителството зони.

[7] Вж. приложение VІ.

[8] Вж. по-специално миналогодишния доклад за демаркационната линия (Съобщение на Комисията от 27.8.2008 г. СОМ(2008) 529 окончателен), стр. 4.

[9] Процентите са изчислени като елементи от общия процент от 65 %.

[10] Вж. приложения VI и VIII.

[11] Само 17 от тях на пропускателните пунктове на демаркационната линия.

[12] Като цяло минимален общ брой от 129 човекочаса (110 миналата година) на ден бяха използвани за патрулиране на зоната на демаркационната линия между пропускателните пунктове от 328 местни полицейски служители (241 миналата година); (това увеличение се дължи отчасти на повече задължения за докладване). В допълнение други полицейски служби провеждат специални действия, както и редовни и случайни патрули.

[13] През периода на докладване два хеликоптера (един миналата година) са патрулирали общо 100 часа на демаркационната линия (90 часа миналата година).

[14] Регламент (ЕО) № 1480/2004 на Комисията от 10 август 2004 г., ОВ L 272, 20.8.2004 г., стр. 3.

[15] Вж. приложения I, II и III.

[16] Статистическите данни за плащанията, направени с кредитни карти, показват, че кипърските турци са изхарчили няколко милиона евро (сума, която нараства все повече и повече) в супермаркетите и други магазини в контролираните от правителството зони, което не е отразено в официалните статистически данни за демаркационната линия.

[17] Вж. приложения IV и V.

[18] Вж. съвместното становище на следния интернет сайт: http://www.ktto.net/interdependence/index.html

[19] За подробен анализ вж. миналогодишния доклад за демаркационната линия.

[20] За повече информация вж. "Intra-island trade in Cyprus – Obstacles, oppositions and psychological barriers" („Вътрешна търговия на о-в Кипър - пречки, опозиция и психологически бариери“) от Mete Hatay, Fiona Mullen, Julia Kalimeri, изд. Prio Cyprus Centre, 2008 г.

[21] Това бе потвърдено също и от независимите фитосанитарни експерти.

[22] Вж. например становищата на председателя на ККТИ, отразени в кипърската преса на 12 и 13 януари 2009 г.

[23] Регламент (ЕО) № 1480/2004 на Комисията от 10 август 2004 г., ОВ L 272, 20.8.2004 г., стр. 3.

[24] Решение 2007/330/ЕО на Комисията от 4 май 2007 г., ОВ L 123, 12.5.2007 г., стр. 30.

[25] През петгодишния период на прилагане на РДЛ делът е нараснал от около 2 % на 10 %. Като цяло годишната стойност на износа на кипърско-турски стоки е около 50 милиона EUR.